Suntem obişnuiţi să vorbim despre primari la Republica Fantastică România. Iată că astăzi lăudam un primar.

Virgil Doca lucrează ziua în biroul din primărie, iar când e nevoie urcă în maşina de pompieri şi intervine la incendii. Este vorba despre primarul din comuna Valea Mărului, din Galaţi, care este şi pompierul şef al localităţii.

A cumpărat autospeciala în urmă cu trei ani, după ce o casă din localitate a ars complet pentru că pompierii veniţi de la cea mai apropiată unitate, din Tecuci, au ajuns după 50 de minute.

De atunci, împreună cu ceilalţi colegi din primărie, au format o echipă de pompieri voluntari. Este nemulţumit că nu poate angaja pe cineva specializat, pentru că nu-i permite organigrama, motiv pentru care el coordonează intervenţiile. Cel mai tare se teme de accidentele care s-ar putea produce în timpul intervenţiilor.

Niciunul dintre membrii echipajului nu are atestat de pompier, dar sunt instruiţi anual de Inspectoratul pentru Situaţii de Urgenţă Galaţi să acţioneze ca voluntari si până acum, echipa din primărie a salvat de flăcări şase case.